R5dwMg/zh-wiki-yue-long huggingface dataset:
一般將切碎生果同相同重量嘅糖一齊煮，糖會因住啲生果嘅種類同埋生熟程度加多減少，用 104 ℃ 煮15 到 20 分鐘，煮嘢嘅熱力會整爛細胞壁，喺裏面嘅果膠流出嚟，同糖起化學反應，攤凍之後，pet 嘢就會變成杰撻撻、黐邋邋、一 pet pet 嘅醬，入落用滾水煠過嘅玻璃樽就搞掂。
大包全稱雞球大包，係點心嘅一種。用低筋麵粉加上澄麵做皮，以豬肉、雞蛋、雞肉、冬菇、鮮筍等作主要餡料，將釀好餡料嘅大包蒸製而成。大包貌似菜肉包，不過造型龐大，大概係一般中式包類體積嘅3倍左右，通常一個普通嘅蒸籠只可以放入一隻大包。
因為茶樓文化由廣州傳至香港，喺20世紀戰前香港嘅茶樓都有賣大包。之後香港經濟起飛，茶樓點心嘅種類愈來愈多樣化，香港茶客嘅選擇多咗，對大包嘅喜愛程度逐漸減少，加上食客嘅食量減少，同大包嘅製作成本較高、工序較多，新式茶樓通常都無大包賣。
慶祝生日好多時都會食生日蛋糕，好多時幫某人慶祝嘅人會買或者整一個咁嘅蛋糕，同埋係上面點蠟燭。喺party入面，啲人就會唱生日歌，然後叫個壽星仔吹熄佢，跟住眯埋眼去許願。之後，大家就會切蛋糕食。有啲人重會送埋生日禮物俾佢。
香港人同西方人多數係跟西曆嚟慶祝生日，但大陸就有好多人都係跟農曆。但無論跟邊個，一般都係正日或之前慶祝，好少會過咗嗰日先至慶祝。另外，一個人每19年就好有機會西曆同農曆生日都喺同一日，即係19歲、38歲、57歲、76歲等等。
後嚟，隨住時間嘅變遷，由於愛錫細路，古希臘人喺慶祝佢哋細路嘅生日時，都鍾意喺餐枱度擺上糕餅等物，而且加入一項新嘅活動，吹熄點着咗嘅蠟燭。佢哋相信點着嘅蠟燭具有神秘嘅力量，如果呢個時候畀過生日嘅細路喺心中許下一個願望，然後一口氣吹熄所有蠟燭嘅話，咁樣呢個細路嘅美好願望就一定能夠實現。
豬腸粉係將米漿先蒸熟，薄薄好似一塊布咁，之後再捲成一碌碌噉，捲好之後就好似豬嘅腸，所以就叫做豬腸粉。喺香港，如果間舖係酒樓／茶餐廳，為咗清楚，豬腸粉會叫做「齋腸粉」，「齋」意味住無肉，「齋」喺呢個情況係「淨係」嘅意思，唔係素食腸粉。
拉腸嘅做法係將米漿放落蒸盤蒸成薄膜之後，再放上餡料，然後用鋼片鏟起塊膜，將餡料包喺入面，折成扁平而闊嘅形狀，灑上小蝦米同蔥花。有部分店鋪上碟之前重會將拉腸橫切成三四段。按照餡料唔同，整好嘅拉腸會分別叫做牛肉腸、叉燒腸、豬膶腸、魚片腸、蝦米腸、鮮蝦腸等等，好多時候除咗個名指明嘅餡料之外，亦會將樖菜包埋入去。
流沙包係20世紀初常見嘅中式點心，可以講係奶黃包嘅變種，曾經一度沒落，但係喺2000年代起喺香港重新興起。流沙包用鹹蛋黃同埋牛油、砂糖等做成奶黃餡，呈液態，上枱個陣熱辣辣，將個包打開，啲奶黃融咗流出嚟，所以叫流沙奶黃包，點心紙多數就咁寫流沙包。
馬蹄糕係點心一種，用馬蹄粉整，以廣州泮塘馬蹄粉整最出名。馬蹄糕色黃，透明，內藏馬蹄粒，因爲加糖，味甜。馬蹄糕係蒸出來。成底糕，會切片，再煎來食。呢種食法同蘿蔔糕、芋頭糕一樣。正宗泮塘馬蹄糕入邊係無馬蹄粒嘅，單用馬蹄粉整，所以顏色無咁鮮艷。
馬拉糕係出名嘅廣東嘢食，係茶樓常見嘅點心之一，特色之一係氣孔有三層，頂層係直嘅，而低層係橫嘅，算係蛋糕嘅一種。正宗馬拉糕由麵粉、雞蛋、豬油、牛油溝埋發酵三日，最後放喺蒸籠蒸製而成。茶樓賣嘅馬拉糕通常整成一大型圓狀，切開成細塊賣。
缽仔糕喺1980年代得一、兩種嘅口味。但到咗今日，缽仔糕嘅口味增加咗好多種。以前嘅缽仔糕通常都係用黃糖整嘅，但而家有啲係用砂糖，有啲係用冰糖，重有啲係用蔗糖整嘅，呢啲都適合唔同人嘅口味。呢啲口味唔止有創意，而且重好健康。
陽春嘅「缽仔糕」係有鹹嘅食法，當地人都非常鍾意呢種嘢食，陽春缽仔糕原始做法係通過研磨米漿再用蒸焗嘅方法製作而成，蒸熟後可以添加蒜油同醬油調味，後期通過改良添加咗芋同芝麻令到缽仔糕風味更為突出。缽仔糕一般都係用一個細缽仔裝住，食嘅時候用竹籤劃開方格狀。
珍珠雞出現喺1980年代中，由於傳統嘅糯米雞嘅份量比較大，容易飽肚，飲茶嘅客人就會叫少其他點心食，影響收入，有師傅就諗出份量比較細嘅珍珠雞，一籠有兩至三件。家陣香港好多酒樓都淨係會賣珍珠雞而唔賣糯米雞。
糯米雞除咗用荷葉，糭葉包外，重有唔同，糯米雞用荷葉包住，方塊形狀，糭係用繩紮實，用箬葉包住，方塊形狀係長條或菱形狀。更主要分別，糯米雞用蒸具蒸熟，糭係用水煮熟嘅。食起來糯米雞嘅米飯較軟綿，糭嘅米飯加埋去皮綠豆就硬一啲。
豆豉嚮台灣民間又叫做「營養豆」，因為佢營養成分唔錯，每百克豆豉熱量237千卡、蛋白質20.4g、脂肪11.5g、碳水化合物12.8g、膳食纖維10.8g、維他命C2/2mg、維他命E13.71mg、鈣146mg、鎂90mg、鉀642ng、磷206mg，作為發酵食物，針對中老年人比未發酵食物易消化吸收，不過亦有話濕熱體質、痰濕體質、特稟體質、瘀血體質嘅人唔適宜食豆豉。
淮山，又嗌薯蕷、山藥，係薯蕷科薯蕷屬嘅多年生草質攀援藤木，喺中國河南、福建、山東、河北、浙江、湖南、湖北、江西、河北、安徽、江蘇、雲南、廣西、貴州、臺灣、北韓、日本等地嘅海拔350～1,100m嘅山坡、山谷林底、路邊嘅灌木林入面、溪邊同雜草入面先至搵到。
羅漢齋係一種著名嘅中式齋菜。呢味菜式材料包括各種蔬菜、菇菌、豆製品，混合老抽同其他調味料。亦可以加海鮮同蛋來煮葷菜。用嘅配料可以有好大差別。有講法話羅漢齋呢個名，係因為呢味菜式嘅用料繁多，有成18種或以上，同十八羅漢嘅故事類似。
炸兩，又叫炸腸，係一種廣東嘅特色小食，喺香港流行。將腸粉同油炸鬼兩種嘢食夾埋而變成。用腸粉包住油炸鬼，而用嘅腸粉係齋腸，然後切成一段段，淋上豉油，有人鍾意糝芝麻來食，食嗰時可以淋甜豉油，亦有啲人會點甜醬、芝麻醬食。
1938年，日軍攻陷廣州。1940年之後，喺廣州泮塘鄉有間細茶居叫做「嚼荷仙館」，點心師傅為咗應付當時物資短缺，諗住畀食客用最少錢就同時食到腸粉同油炸鬼兩樣嘢，噉就創咗炸兩。將新鮮炸脆嘅油炸鬼，用熱辣辣嘅腸粉包住，整成內脆外滑嘅美味小食，推出之後好受歡迎，後來傳到去香港。
鹹水角係嶺南地區常見嘅點心。鹹水角裏面嘅餡有豬肉碎、韭菜、蝦米、冬菇、沙葛。將滾水沖入澄麵度攪勻，糯米粉放盤度，加入糖、豬油、凍水搓勻，再同澄麵溝埋。分出多份粉糰，每份放入餡料包好，放入滾油炸到淺金黃色就得，口感脆而唔韌。
做法係將新鮮打嘅鯪魚肉釀喺切件嘅矮瓜、青椒、豆腐或者其他食物上面，再放喺鐵板上面煎香，魚肉面向下煎到金黃之後，再反轉煎熟就得，或者用油炸。食嘅時候用竹籤串住，再醮上豉油。間中重會有用鯪魚肉釀冬菇、釀紅腸、雲吞皮、腸仔、燈籠椒等。
主要係將紅豆、陳皮、片糖同水溝埋，煮到有沙狀嘅口感就得，通常係熱食。由於成本低，所以香港酒樓晚飯後送嘅甜品通常都係紅豆沙。蓮子百合紅豆沙亦係婚宴熱門甜品，取意「百年好合」。價格昂貴嘅酒席，最值錢嘅菜色往往都係一道睇嚟簡單嘅陳皮紅豆沙，因為年份久遠嘅上等陳皮可以賣幾千蚊一斤。
杏仁糊，又叫杏仁露，係用杏仁做成嘅糊狀物，係中國傳統糖水。做法係將南杏同小量北杏磨成粉狀之後，用暖水或滾水沖開，就可以食得。為咗增加口感，喺磨杏仁嗰陣會加入小量白米。杏仁糊通常係熱食，尤其是喺冬天嗰陣食，可以暖身。
喳咋即係「雜雜」，係葡萄牙語嘅音譯，翻譯過來即係雜糧嘅意思。喳咋最初係由澳門傳入香港，據講喳咋呢個名係源自葡文，係以前駐守喺澳門嘅兵房，將各種豆類煮成一煲糖水來做午餐，噉樣發明出來嘅。後來流傳到阿婆喺街邊擺賣呢種糖水，所以又叫阿婆粥，所以喳咋係正宗嘅澳門食品。
好多人將「摩摩喳喳」同「喳咋」搞錯，摩摩喳喳係以亞答枳、西米、椰漿、冰塊同各種生果做成嘅冰品糖水，喳咋就係以各種豆類為主要材料。大概係因為噉樣，喳咋逐漸帶有南洋嘅風味，加入椰漿同花奶，令到喳咋帶有濃濃嘅椰香。
，亦叫薑撞奶，係一種源自廣東番禺沙灣嘅甜品，係由凝固咗嘅牛奶製成。喺沙灣叫做薑埋奶。喺附近嘅廣州、順德、香港等地亦有好多間餐廳供應。做薑汁撞奶用嘅牛奶，以水牛奶為佳，因為水牛奶油脂多，亦都濃啲，一來容易凝結，二來口感都香醇啲。
將牛奶加熱到約莫攝氏70到80度度，加入適量嘅糖，等溫度降到70度以下之後，倒到裝有一湯匙度薑汁嘅碗仔入面，大約一分鐘就搞掂嘞。放耐咗嘅薑汁，底部會有一啲沉澱物，呢啲就係令到鮮奶凝固嘅嘢。撞之前一定要攪勻先可以倒啲奶入去。
芝麻卷，全名黑芝麻卷，係香港特色甜品之一，即使喺酒家亦幾乎見唔到芝麻卷嘅蹤跡。芝麻卷使用黑芝麻、冰糖同馬蹄粉做成粉漿，蒸好後再捲起而成。佢賣相係黑色一卷卷，有啲似小型黑色布匹綢緞，亦因為似一卷曝光菲林，又叫「菲林卷」。
先將芝麻粉加入水攪成芝麻水，將部份芝麻水加入馬蹄粉同粟粉度，用力攪成幼滑糊狀。將淨低嘅芝麻水煮滾，然後加砂糖煮到糖溶，迅速倒入先前嘅芝麻糊內，然後攪勻。 預備已搽油嘅長方型鐵盤，倒入一層薄薄嘅芝麻卷混合液，隔水大火蒸約五分鐘，用手卷起蒸熟嘅芝麻片，切成適合食用嘅長短度即成。
生菜魚肉嘅主要材料係生菜絲、鯪魚肉同清湯。做法係將鯪魚肉加入生粉、蝦米同蔥花打到起膠，然後用筷子將魚肉削進熱湯度煮熟，魚肉落入湯度會呈條狀，最後將煮熟嘅魚肉、湯同生菜絲溝埋就得，可加入麻油同胡椒粉調味。
黃瓜有好多用途。因為佢有可以抑制糖類轉成脂肪嘅物質，可以畀啲有肥胖傾向嘅人減肥。通常黃瓜都係用嚟做配菜，好似西菜都係用嚟做沙律。而中菜通常都係用嚟做炸醬麵，而熟咗嘅瓜重會攞嚟煲湯。另外，黃瓜重有好多生物活性酶，可以促進肌體代謝。
麻雀前身叫「馬吊」，而「馬吊」就源自「葉子戲」。原本只係一副紙牌，但後嚟話說喺唔知邊個朝代，啲士大夫因為沉迷打蔴雀而荒廢朝政，搞到朝廷要下令禁止打麻雀，後嚟麻雀呢種遊戲傳咗去啲水上人度，因為水上人出咗海就唔怕朝廷禁令，但係喺船上面打蔴雀如果用紙牌唔單只容易濕仲好容易畀風吹走，於是就發展成而家嘅骨牌麻雀，之後麻雀解禁，又由水上傳返去陸上，麻雀就係咁由紙牌變成骨牌，一直流傳到而家。
骨牌麻雀相傳係由一個叫陳魚門嘅寧波人改良而變成而家咁樣，由原本嘅「十字、萬字、索子、文錢四門」，變成只有「萬、索、筒」總共 108 張，又由於陳魚門係寧波人，寧波方言將麻雀讀為麻將，所以麻雀又叫做麻將，另外好似糊，原本係叫「和」，亦因為寧波方言原因而變成糊，但日本仍然保留叫返做「和了」。
麻雀有好多玩法，一副麻雀牌有 144 隻，開局嗰陣會砌成四方陣，所以好多時打麻雀叫攻打四方城。玩嗰陣每人係有 13 或者 16 隻。靠砌成特定組合而贏，而贏嗰陣就有 14 或者 17 隻。如果打打吓唔覺意少咗隻牌，咁就食唔到糊。
腐竹又叫腐皮或豆腐皮，係煮豆漿表面凝固嘅薄膜，可以新鮮食或曬乾後食，係東亞地區常見嘅嘢食原料。豆腐皮一詞最早出現喺李時珍《本草綱目》度，李時珍講，將豆漿加熱時，表面出現一層膜，將膜取出，乾咗後即得豆腐皮。
海洛英喺醫學可以做強效鎮痛藥物，對心臟病、外傷同手術之後嘅劇痛有一定嘅效果。但用得太多好易上癮，因為有科學研究顯示，食咗佢之後12個鐘會出現緊張、瞓唔安樂、出虛汗、腸胃唔舒服、四肢疼痛同痙攣等斷癮癥狀，而且持續3～5日，加上濫用同斷癮癥狀嘅時間成正比，以用得太多會包括有嗑眼瞓、呼吸困難、低血壓、瞳孔變細、重有急性中毒出現，而且有高度心理同生理嘅依賴性。
咖喱魚蛋係香港一種街頭小食，早於1950年代已有路邊熟食攤位販賣。顧名思義，用咖喱加魚蛋，魚蛋要先炸過，所以睇起嚟外層係金黃色。魚蛋原本只係使用平價嘅魚製作，好多時仲會加麵粉減低製作成本，但浸喺加有椰子漿嘅咖哩汁一齊烹煮後，魚蛋有咖哩嘅辛辣味道之餘，仲帶有椰子香氣，就逐漸演變成一種香港經典小食。
咖哩魚蛋約於1950年代喺香港街頭由俗稱「走鬼車」嘅流動熟食小販開始售賣。「走鬼車」係所謂嘅冇牌熟食小販或流動熟食小販，一般係冇牌經營，缺乏監管，所以衛生方面比較參差，但「走鬼車」有嘅係大多數香港人嘅共同集體回憶。
而「走鬼車」一般出現喺所謂「徙置區」嘅屋村，走平民化路線，價錢實惠又大眾化，用幾蚊港紙就可以買到串。因為香港政府嘅發牌制度繁複，制度又唔完善，問題多多，令到好多為咗揾「兩餐晏仔」嘅大眾冇辦法以正式嘅牌照經營，而冇牌經營熟食又會俾食環署執法、罰錢同充公揾食架生，因為咁樣而家愈嚟愈少見到「走鬼車」，大多數賣魚蛋嘅地方都變成舖位，令到香港獨特嘅在地文化日益減少，現時要見到「走鬼車」都唔容易，多數只可以喺特定嘅日子，例如農曆新年。
魚蛋嘅咖哩汁原本係印度嘅傳統嘢食，而英國喺十九世紀統治印度次大陸後建立英屬印度，印度人就跟隨英國人嚟同樣係英國殖民地嘅香港傳入咖喱汁。而魚蛋流行於潮汕一區，喺中西合璧嘅香港，就將兩者結合成為一種經典小食。
生產魚蛋首先要將魚肉打成魚漿，攞嚟製作魚蛋嘅魚肉一般都選用平價魚種，仲會喺製作魚漿嘅過程中加麵粉，可慳魚肉使用量以降低成本。事關魚肉易帶有腥味，所以魚蛋喺成型後會經過油炸處理，就魚蛋睇通常都係金黃色嘅，而且有彈牙口感。
咖哩魚蛋一般係以串為單位使用竹籤將魚蛋賣出去，好多時候魚蛋一路浸喺咖哩汁加熱，到有顧客幫襯嗰陣先夾出嚟串起，如果顧客買得多就用紙袋裝住，而家就較多用紙杯或者發泡膠杯。喺60年代嘅咖哩魚蛋售價好平，成為學生放學後好受歡迎嘅零食，並一直流傳到而家，係香港必食之一，仲曾經喺旅遊網站成為全球十大街頭美食嘅榜首。
鱈魚係食用魚嘅一個種類，生物學上唔係只特定一種魚，嚴格嚟講係指大西洋鱈、太平洋鱈同格陵蘭鱈三隻鱈屬嘅魚，寬鬆啲就可以包埋其餘鱈屬食用魚，譬如阿拉斯加鱈。皆因鱈魚賣得貴，有無良商家會用第啲魚冒充，譬如油魚。
魚片係香港一種嘢食，類似魚蛋。做法係混合魚肉製成魚漿，將魚漿倒入模度凝固，倒出成幅魚片後切條，加入滾油油炸，撈起切片即成魚片，魚片切到最後一條通常較幼做片頭。魚片味道比魚蛋鹹，因為魚片經過油炸，水分被抽乾，鹽分濃縮咗，鹹味變得較重。
啲麪可以逐包買，五包五包噉響超級市場度買，又或者響亞洲食品店或者一啲超級市場度一次過買30包或者可以響批發商1000包1000包咁買，甚至可以喺工廠度幾萬包幾萬包咁買，多數響亞洲食品店度都可以搵到佢。
本字唔等同於正字。「正」係相對「誤」「訛」而言，而「本」祇係「原本」噉解，而無判明係咪「錯」。比如將「日曆」寫成「日歷」，會話噉係寫錯咗，正字係「日曆」，但係「嘅」同「忌」之間就唔係「啱」同「錯」嘅問題。
芝龍喺歷史上以澳門做根據地，出海最遠去到過非洲。所以佢同個仔就有著一支黑人僱傭軍，同佢哋做貼身保鑣、打仗。啲黑人都係基督信徒，有部分係由於奴隸販賣而過來，仲有一部分係出於宗教熱情而來華冒險嘅。鄭氏兩仔爺對啲黑人雇傭軍嘅待遇好好，黑人亦比較忠心。
佢係香港親中陣營嘅支持者，曾經有份參與一份聯署，支持北京當局未經諮詢或香港人同意而強行訂立，搞到泛民主派一致負評嘅《香港國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早瓜老襯。
玄燁係順治皇帝第三個仔，1661年8歲登基。當時順治皇帝患天花病而死，而康熙因為出過天花，有免疫力，所以先可以做太子繼承皇位。登基嗰陣朝政由鰲拜話事，連玄燁同亞嫲孝莊文皇后都忌鰲拜三分。到大個啲玄燁用計處死咗鰲拜，先真正親政。
趙元任1892年喺天津出世，1900年返到常州青果巷住。1907年入咗南京江南高等學堂預科，並學習英文、德文同埋音樂，重學識多種漢語族語言同方言。1910年7月考到清政府遊美學務處招考嘅庚子賠款游美官費生。
1910年8月入咗美國康乃爾大學，主修數學，選修物理同音樂，1914年大學畢業。1915年，參與發起中國科學社，同年考入哈佛大學讀研究生，修讀哲學，同時繼續選修音樂，1918年拎倒哲學博士學位。1920年8月從美國返咗中國，喺清華大學任教。
1920年哲學家伯特蘭·羅素來清華參觀講學，趙元任做羅素嘅翻譯，陪羅素周遊全國各地。每到一個地方，趙元任就用當地嘅方言來翻譯。1921年6月，趙元任同做醫生嘅楊步偉結婚。1925年到1929年，被清華國學研究院請咗去做導師，係當時時稱嘅四大導師當中最後生嘅一位。
1932年2月到1933年10月，任清華留美學生監督處主任。從1939年開始，先後做過美國耶魯大學訪問教授、美國哈佛燕京學社《漢英大辭典》編輯、美國語言學會會長、美國海外語言特訓班中文主任、美國密歇根大學語言研究所教授。
1948年之後，喺國外任教嘅時候，趙元任嘅英文著作有《中國語字典》、《粵語入門》、《中國語語法之研究》、《湖北方言調查》等。50年代後期，佢曾經喺在台北作「語言問題」嘅系統演講，並結集成書，由商務印書館出版。
此外，佢亦都錄製過有關語言嘅唱片，單係中國華中、華南各省方言嘅錄音唱片，就有2000幾張。1965年退休之後，佢重出版咗有《語言學跟符號系統》、《中國話的文法》、《白話讀物》等。此外重有《綠信》五冊，記述自己的思想、感情同生活。
作家吳組緗1930年代喺清華大學中國文學系讀書。第一堂課趙元任點名，見到吳組緗嘅鄉下是安徽涇縣。上完課之後，趙元任就搵吳組緗傾蓋，重請佢去自己屋下坐。就咁樣，吳組緗以後每日落課就去趙家食飯，趙元任就虛心咁向吳組緗求教安徽方言，完全無老師嘅架子。
相對於傳統嘅狹義臺語文，廣義上嘅臺語文，指嘅係臺灣文學，亦就係臺灣所有語言嘅書寫系統，包括目前喺台灣使用嘅全部語言嘅書寫系統，因此除咗臺灣話之外，重包括埋臺灣國語、臺灣客家話、臺灣南島語言、臺灣手語、臺灣盲文等，或者喺臺灣使用嘅其他語言嗰啲書寫系統。
目前並唔清楚古漢語係幾時開始走向「口語」同「書面語」嘅逐漸分離，然而，從商朝後期開始慢慢發展出來嘅漢字，一方面算係進入一個比較穩定而統一嘅局面，但係另一方面亦都開始走向「口語」同「書面語」分離嘅情況。
從春秋戰國一直到漢朝末年呢段時間所產生嘅《詩經》、《論語》、《孟子》、《左傳》、《史記》等，形成咗古漢語嘅「書面體」古典文體，中間再加上從隋唐開始科舉制度嘅施行，一般文人更加淨係採用標準書面語來研習經史、吟詩作文，因此，一直到20世紀初期中國新文學運動嘅發軔為止，「文言文」支配咗中國歷史就快2000年喇。
然而，喺中國文學史上都係一直存在另一個白話文學嘅傳統。喺唐朝嗰陣時，當時「佛經」嘅翻譯，就非常之接近「白話文」嘅形式。明清之後，《三國演義》、《西遊記》、《水滸傳》、《紅樓夢》等通俗口語小說嘅出現，亦為20世紀初期中國新文學運動所倡導嘅「我手寫我口」理念，埋下一個成功嘅基礎。
南管係一種流行於閩南地區嘅民間音樂，其形成歷史相當悠久。隨住閩南地區人民嘅外移，南管亦都隨之外傳。南管傳入臺灣係喺臺灣成為鄭氏王朝嘅統轄範圍嗰陣，同閩南移民同時傳入嘅。廣義嘅南管包括南管戲劇同音樂，南管戲嘅演出用泉腔，以泉州府城語音做準則。
所謂嘅「歌仔冊」最早出現於清乾隆時期，一直延續到今日為止，係一種表現濃厚地方語言色彩嘅庶民文學。其作品多數係七字一句嘅韻文形式，但係押韻唔係幾整齊。其用字有「擬音」、「擬意」同「造字」等三種方式。由於唱本售價低廉，用語用字通俗易明，令佢影響層面迅速擴大到中低階層嘅廣大群眾。
白話字係喺明朝萬歷年間由西洋傳教士利馬竇傳入中國。白話字屬拼音字，基本上係西洋傳教士為咗傳教上嘅方便而設計發明嘅，用來學習各地語言，令使用各種唔同漢語嘅人，能夠透過羅馬字譯文來讀解基督教義。雖然佢本意係為咗傳教而設計嘅，但係佢對各地方言語音嘅記錄，為後代研究唔同漢語嘅學者提供咗唔少嘅幫助。
1937年7月中日戰爭爆發之前，中日之間敵對狀態經已令局勢非常之繃緊。日本治臺殖民政權雖然未明確噉全面禁止漢文，但係喺戰爭爆發幾個月之前，喺「使用日本語」等同「日本化」嘅政策思考下，迫使主要報紙雜誌等大眾媒體「主動」聲明撤廢「漢文欄」，使用日本語以外嘅文學創作即刻失去大半嘅公開場域。
二次世界大戰結束之後，由於二二八事件嘅爆發，緊接又係「白色恐怖」時期，再加上國民黨反共政策嘅高壓統治，關懷臺灣本土嘅文學頓時倍受壓抑，完全冇生存嘅空間。1970年代以嚟，由於一連串國際事件嘅衝擊，臺灣本土意識逐漸抬頭，鄉土文學躍登歷史舞臺，影響深遠嘅台灣鄉土文學論戰亦隨之爆發，臺語文學就喺呢種環境入便發芽而逐漸成長。
戰後最早主張用母語寫詩嘅係林宗源，接住向陽亦於1976年開始用臺灣話寫詩。進入1980年代初期就有宋澤萊、林央敏、黃勁連、陳明仁、胡民祥等人加入。1987年解嚴，隨住政治符咒解除，社會內部隱藏嘅文化動能開始爆發，臺語文學作品開始如雨後春筍噉大量出現，文類亦由初期嘅詩開始向小說、散文、戲劇開拓，文學技巧亦更見提升，主題亦更趨多元。
1990年之前臺語用字仍屬嘗試期，用字極之唔統一，有人創造新字，亦有語文專家考證本字，再加上原有嘅傳統用字、華文用字，可以話係百花齊放。進入1990年代之後，由於臺語文作家互相觀摩學習嘅結果，用字漸趨統一，奇怪嘅新創字、古字逐漸銷聲匿跡。
新嘅台語文字，一方面有所傳承，亦有所創新，但係總係離唔開「通俗性」、「語源可靠性」、「音義系統性」三大原則。其次係漢字同拼音唔再自成系統，而有合流現象，即係所謂「有音無字」嘅詞素用拼音字表示，嘗試以拼音字做文字嘅一部分，臺語文學嘅用字，逐漸朝向統一嘅道路邁進。
由於長期缺乏母語教育，多數臺灣人寫母語，都會用現代標準漢語中音義相似嘅字詞或者注音符號來代替書寫，導致民間嘅臺語文用字非常之混亂，但係基本嘅「約定俗成」係存在嘅。西元2009年，臺灣教育部公佈700個臺灣閩南語推薦用字並架設台灣閩南語常用詞辭典畀大眾學習參考使用。
匈奴嘅歷史據部分文獻指出，係夏朝中原一啲部落嘅後裔。早喺上古時代就遷入到今日蒙古一帶。佢哋以畜牧為生，因為生活環境惡劣，成日都入侵中原。秦朝嗰陣秦始皇曾經派兵攻打匈奴，但呢個時候匈奴勢力開始越嚟越大。
《華商報》係香港一份摺咗嘅報紙，1941年由親共人士創刊，創刊時係晚報，叫《華商報晚刊》，同年因香港淪陷停刊，1946年以日報形式復刊，到1949年因為中共中央決定喺廣州創辦《南方日報》，所以就將香港《華商報》停刊，將職工調去廣州幫手。
思明係中國福建廈門一個區。佢初頭係一個州，喺南明永曆九年由鄭成功設立，意思係「思念大明」，直到大清攻陷後裁撤。到民國三年，金門、廈門兩地由同安分出思明縣，同年再將金門獨立成縣。民國二十四年，思明縣改制做廈門市。
不過呢部法規無明確規定建制鎮嘅設置標準，所以一般沿用1999年之前嘅舊標準，不過鎮嘅合併就要依法重新規劃。通常鎮繁榮過鄉，不過一啲成立得早啲嘅鎮會因為產業沒落，反而家下人少過鄉。比如舊時臺北縣瑞芳鎮曾經以礦業盛極一時，家下啲礦挖曬後，啲人散曬，反而開初人口少過佢嘅鄉重早過佢升為市。
目前嘅《地方制度法》並冇詳細規定鄉嘅設置標準，一般嚟講，全部沿襲1999年嘅舊有標準，不過如果有合併嘅事宜，都要依法重新區劃。另外一般嚟講，沿襲舊制亦都係鄉劃分嘅地界同埋準則參酌因素之一。例如臺灣日據時期嘅支廳、清治時期嘅巡檢，甚至鄭氏王朝嘅屯田。
炒麪係用炒嘅方式煮嘅麪，遍佈中國各地，品種繁多，可以用各種麪條配任何食材。用嘅麪條有米麪、寬麪、細麪、刀削麪、麪片、粉絲等。口味以鹹為主。炒製時配以醬油，色澤醬黃，有光澤。中國長江以南部分地區加少少黃酒調制，具有香氣四溢之感，好似豉油王炒麪、時菜肉片炒麪等。
榕江係多個民族嘅生活地，有彜族、白族、傣族、壯族、苗族、回族、傈僳族、拉祜族、佤族、納西族、瑤族、藏族、景頗族、布朗族、布依族、阿昌族、哈尼族、錫伯族、普米族、蒙古族、怒族、基諾族、德昂族、水族、滿族、獨龍族等民族。
聚落意義上嘅鎮，係指人口上少過城市嘅聚居區，有供水、供電、排污、公眾設施呢啲配備，有教育、飲食、娛樂、商貿嘅職能、對週邊有經濟影響，而當地居民多數從事農業以外嘅職業。政區意義上嘅鎮，喺各國有唔同嘅定義、標準。
綦江喺中國嘅西南地區，古名隆陽、綦市、大綦市等，中華民國統治大陸後期做過大韓民國臨時政府首都，而家係中華人民共和國重慶市嘅一個市轄區，號稱「重慶南大門」。東邊憑住南川，南邊接貴州鰼水、桐梓，西連江津，北靠巴南。
開州，古稱漢豐，係中華人民共和國重慶市轄區，喺重慶東北部，面積3959平方公里，總人口165萬，轄40個鄉鎮街道、435個村、75個社區。開州喺北緯30°49′ 30″ 到 31°41′30″、東經107°55′48″ 到 108°54′之間，西鄰四川開江縣，北接城口同四川宣漢縣，東毗雲陽同巫溪，南銜萬州。
北面長江，南面高聳住名山廬山，地處東經113°57′到東經116°53′、北緯28°47′到北緯30°6′之間。九江市名最早見於《書經·禹貢》嘅「九江孔殷」，意思係呢度附近有好多條河川匯入長江，水勢好大。
發現咗嘅礦種有金屬、非金屬、能源礦產三大類80種，探明儲量嘅有44種，其中金、銻、錫、螢石嘅儲量全省第一，銅全省第二，鎢全省第三，石灰石、石英砂、大理石、花崗石、瓷土嘅藏量亦大，礦產潛在價值達千億元以上，主要礦山有瑞昌洋鷄山、修水土龍山金礦。
森林主要分佈喺西部嘅九嶺、幕阜山脉，面積達85.7萬公頃，森林覆蓋率46.3％，活立木蓄積量2538萬立方米，毛竹6196萬樖，國家重點保護嘅樹種37種，主要有南方紅豆杉、樟、杜仲、銀杏、柳杉。而家有三個國家級森林公園，四個省級森林公園。
地表水136.5億立方米，水資源總量141.8億立方米，開發到嘅水力資源32.9萬千瓦。長江過境長度151公里，年流量8900億立方米，直入長江嘅河涌流域面積3904平方公里，萬畝以上嘅湖有10個，千畝以上嘅有31個，全省最大水庫柘林水庫容量達79.
潯陽區係九江市嘅市中心，九江市嘅簡稱「潯」就源自佢。「潯陽」係個古地名，又叫「尋陽」，以前嗌過做「柴桑」、「江州」、「湓口」、「湓城」、「彭蠡」、「德化」，起源於漢文帝十六年係江北今日湖北黃梅嘅地方設潯陽縣，「潯」係當時嗰度有條河叫潯水，潯陽即潯水之北。
濂溪區係中國江西九江嘅市轄區。面積548km²，2007年人口29萬。轄3條街道、7個鎮、1個鄉、2個科所。呢度靠近廬山，有好有國內外遊客人氣嘅廬山休養度假村，譽為「京九重鎮，鄱陽明珠」。於1980年首度設區，叫郊區，1984年因爲廬山改名爲廬山區，2016年4月29號改名做濂溪區。
廬山唔單衹喺文學上出名，宗教上亦都一樣，自古以來係佛教聖山。東漢嗰陣安世高喺度住過，到東晉就有慧遠大師住持東林寺。太元九年慧遠來咗廬山，之後成世人再都無出山。象徵儒、釋、道三教合流嘅故仔「虎溪三笑」就發生喺呢道。
到共和國時期就做咗毛澤東一眾中共高官權要嘅避暑山莊。1959年、1961年、1970年呢度開過三次大會，即係廬山會議，一啲重要嘅政治事件，比如八屆八中全會嘅毛彭之爭，搞到曾經打過韓戰嘅彭德懷喺呢度冧咗。
家下新喻嘅官方名係叫「新余」，其實佢原名叫「新喻」，喺1957年時因為話「喻」字「生僻難認」，於是改成「新余」，係配合簡化字運動嘅產物，所以喺原體字入面重係用返原名。詳見因推行簡化字而改咗名嘅中國地名一覽。
瑞金係中華人民共和國江西省贛州市下轄嘅縣級市。瑞金位於江西東南面嘅山區，隔籬就係福建。面積2448km²，人口64.46萬。呢度曾經係中共黨人嘅活動核心地帶，叫做井岡山革命根據地，後來畀國民黨軍隊圍剿。
德興係中國江西上饒一個縣級市，總面積2082平方公里，人口31萬。東接浙江省開化縣，東南同玉山縣、上饒縣毗鄰，南同橫峯縣、弋陽縣相接，西接樂平市，北連婺源縣。德興銅等礦產資源豐富，被稱為中國嘅「銅都」。
湘江，又叫湘水，係流喺中國南部嘅大江之一，佢流過湖南省，注入到洞庭湖，係長江右岸嘅主要支流，亦係湖南最大嘅河，流域面積有9萬4721平方公里，全長948公里，一年平均流量722億立方米。湘江係湖南簡稱「湘」嘅來源。
喺《水經注》呢啲古文獻中，因爲靈渠貫通咗湘江同灕江，而以爲貫通佢哋嘅海洋河係湘、灕二江嘅源頭，所以古人認爲湘江發源自廣西桂林靈川嘅海洋山，以爲流過海洋墟嘅海洋河係佢嘅源流。到咗如今，傳統上認爲湘江發源喺興安白石鄉石柱嘅近峰嶺，2011年湖南省主持水利普查，勘查結果認爲源頭應該係湖南永州藍山嘅大橋河，發源喺紫良嘅野狗嶺，而將傳統上興安嘅水源改叫湘江西源。
從湘江西源出發，條河喺廣西內向東北方向流。透過靈渠運河嘅連結，流入運河嘅水有70%回流返湘江，而有30%嘅水流入灕江。湘江入湖南省嘅地方係湖南永州東安嘅瀑埠頭。湘江全長嘅948公里之中，有670公里左右喺湖南省內，係湖南最大嘅江，亦係長江大支流之一。
湘江流域幾廣大，佢位於長江嘅南側、南嶺山脈嘅北面。東面嘅羅霄山脈係佢同贛江水系嘅分水界，西面嘅衡山山脈將佢同資水水系劃分開。9萬4721平方公里嘅流域面積裏頭，有8萬5300平方公里屬湖南省，相當於係湖南省面積嘅40%。
山柰，學名Kaempferia galanga，俗稱三柰、三奈、山奈、三奈子，又叫做沙薑，係一種植物，可入藥。根據《本草從新》，山柰「辛温暖中。辟瘴癘惡氣。治心腹冷痛。寒濕霍亂。風蟲牙痛。」。另外，「辛香伐氣。
味精，係一種調味料，添加劑，主要成份係谷氨酸鈉。谷氨酸鈉係一種胺基酸穀氨酸嘅鈉鹽，一種冇嗅冇色嘅晶體，喺 232℃ 解體熔化，谷氨酸鈉嘅水溶性好好，100 毫升水溶倒74克谷氨酸鈉。味精溶喺水或口水度，會分解做自由鈉離子同谷氨酸鹽離子。
根據ViuTV總經理魯庭暉嘅分享，隻吉祥物本嚟想叫「Viuson」，但佢嫌個名太正經唔想用，嗰陣佢同同事飲緊啤酒，見到啤酒樽有個「生」字，所以就諗出「生啤」個名，而英文名「Sound Bear」係之後再音譯出嚟。
岑溪係中華人民共和國廣西壯族自治區直接管轄嘅縣級市，而家由梧州市代為管理，喺廣西東南部、兩廣交界，面積2,783平方公里，有93.00萬人左右。岑溪有「中國花崗岩之都」、「中國古典三黃雞之鄉」、「中國長壽之鄉」、「中國觀賞石之鄉」、「中國玉桂之鄉」之稱。
海城喺北海所在半島嘅西南部，北面係合浦，東面係銀海區，喺海上南面隔住海南，西面係越南海界。海城嘅轄地分兩部分，大陸同海島，大陸即係北海半島北岸，海島喺半島南邊，有潿洲、斜陽兩個島，其中潿洲係廣西最大嘅島。
東興分佈有漢族、京族、壯族等。其中東興係中國主要噶分佈地畀京族，京族人分佈在江平鎮南便㞘噶京族三島上高。啲人係遷跟海防塗山來，在16世紀，定居在巫頭、澫尾、山心三隻島上高，所以得喊做京族三島。京族着認為係中國最有錢噶少數民族之一，因為臨近越南得食香在外貿上高。
京族三島係啊三隻島，16世紀跟越南來噶京族人住住噶。而今已經着開墾撈着泥沙壅到合併成一隻半島連到江平鎮，建有公路、開有巴士線通到江平。京族三島畀有一隻機會畀啲人得近距離接觸京族社會文化。街上噻時見得到中越雙語文字，仲建有一座博物館喊做「東興京族生態博物館」，記錄有京族噶歷史、語言、民俗之類噶嘢，裏頭噻時有獨弦琴演出。
貴港是中華人民共和國廣西壯族自治區下轄個一隻地級市，簡稱「貴」，別稱「荷城」，市人大都習慣喊做「貴縣」。箇時管轄住港北區、港南區、覃塘區共平南縣，並代管住縣級桂平市，總面積至1.06萬平方公里，人口429.
粵語，又喊做白話。分本地粵語共外來粵語。本地粵語舊時喊做貴縣話，箇時一般喊做貴港話，是廣西貴港市個主要漢語方言、屬粵語勾漏片，主要分布在港北、港南、覃塘等原貴縣範圍地區共大部分鄉鎮地區，除開桂平市區、平南縣城。
都安瑤族自治縣，係中國廣西壯族自治區河池市轄下嘅一個瑤族自治縣。面積4095平方千米，人口70.74萬，其中壯族人口52.33萬，大概佔咗成個縣總人口嘅73.98%，瑤族人口14.6萬，大概佔咗成個縣總人口嘅20.
環江毛南族自治縣，係中國廣西壯族自治區河池市轄下嘅一個毛南族自治縣。面積 4572平方千米，人口376311，其中壯族人口262310，佢佔咗成個縣總人口嘅69.71%，毛南族人口61919，佢佔咗成個縣總人口嘅16.
45%，漢族人口23305，佢佔咗成個縣總人口嘅6.19%，瑤族人口18695，佢佔咗成個縣總人口嘅4.97%，苗族人口4279，佢佔咗成個縣總人口嘅1.14%，仫佬族1437，佢佔咗成個縣總人口嘅0.
38%，水族人口1430，佢佔咗成個縣總人口嘅0.38%，布依族人口2222，佢佔咗成個縣總人口嘅0.59%，回族人口103，佢佔咗成個縣總人口嘅0.03%，侗族人口408 23305，佢佔咗成個縣總人口嘅0.
11%，滿族人口25，佢佔咗成個縣總人口嘅0.01%，黎族人口39，佢佔咗成個縣總人口嘅0.01%，土家族人口30，佢佔咗成個縣總人口嘅0.01%，彜族人口17，蒙古族人口11，朝鮮族人口3，白族6，畬族1。
大化瑤族自治縣，係中國廣西壯族自治區河池市轄下嘅一個瑤族自治縣。面積2716平方千米，人口44.91萬，其中壯族人口33.23萬，佔咗全縣總人口嘅大概74%，瑤族人口9.5萬，佢佔咗成個縣總人口嘅21.
秦朝以前，殘存嘅古代文化遺跡昭明，崇左係壯族先民駱越民族聚居嘅地方。秦朝時歸象郡。漢朝時歸鬱林郡。三國時歸晉興郡晉城縣。隋朝時歸西原地。唐朝時設“左江鎮、邕管羈縻太平州、左州”。宋朝時設“左江道置太平寨、崇善縣”。
2009年，房地產開發投資為23.21億元，增長33.7%。房屋建築施工面積為68.5萬平方米，增長13.0%。房屋建築竣工面積為52.3萬平方米，增長27.4%。商品房屋銷售面積為78.8萬平方米，增長67.
崇左有植物資源2000多種，其中木薯、龍眼、菠蘿、八角、茶葉、指天椒、西瓜、桄榔粉、中草藥材都好聞名。重有動物資源300多種，其中歸國家重點保護嘅世界珍稀野生動物有30多種，其中又以白頭葉猴、雲豹、冠斑犀鳥、黑葉猴、穿山甲有名。
崇左係中國最大嘅產蔗產糖基地。甘蔗種植面積大概340萬畝，年產蔗糖大概200萬噸，佔咗廣西嘅大概35%同全國嘅大概21%。有「中國糖都」之稱。崇左劍麻種植總面積大概16.1萬畝，為廣西劍麻生產原料基地之冠。
崇左有錳、鐵、膨潤土、吸附型離子稀土礦、鉛鋅礦、石灰石等30多種，其中錳礦儲量1.49億噸，為全國之冠，佔咗廣西嘅大概62.72%、全國嘅大概25%。有錳礦加工企業60多間。膨潤土儲量有6.5億噸，佔咗全世界儲量嘅大概1/5，為世界之冠，所以有「世界膨潤土之都」之稱。
全市有國家級風景名勝區一個，國家級自然保護區一個，省級自然保護區四個，國家級文物保護單位三個，省級文物保護單位十七個，縣級文物保護單位一百七十七個，旅遊景區三十一個。其中寧明花山巖畫喺列入世界文化遺產預備名錄。
崇左嘅特色文化係壯族文化。花山文化、歌圩文化、天琴藝術等等都係崇左壯族文化嘅代表。其中又以壯族嘅舞龍、舞獅、搶花炮、鬥雞、踩高蹺、拋繡球、天琴演奏有名。龍州天琴喺2006年列入廣西壯族自治區非物質文化遺產。
扶綏係多個民族嘅生活地，有壯族、彜族、白族、傣族、苗族、回族、傈僳族、拉祜族、佤族、納西族、瑤族、藏族、景頗族、布朗族、布依族、阿昌族、哈尼族、錫伯族、普米族、蒙古族、怒族、基諾族、德昂族、水族、滿族、獨龍族等民族。
順化，全名順化市，係越南中部位置嘅省直屬都市，係承天順化省嘅省會，面積7168平方公里，人口大約有35萬。順化所屬埞方係越南中部沿海平原。順化喺古代叫做富春、順化，而家喺越南語度叫做化，但華文依然叫佢嘅舊名做「順化」。
佢位置喺越南中部，離首都河內540公里，距離越南最大都市胡志明市644公里。城市嘅北面同西面接住香茶市，南面接住香水市，東面接住香水市同埋富榮縣。佢座落喺香江下游嘅兩岸邊，香江流過市中央，蒲江流過北側，座城市喺海雲關嘅北面，離峴港105公里，離順安海門14公里，離符牌國際機場14公里，離真迷／雲腳深水港50公里。
順化埋近長山山脈，佢個支脈圍住咗城市嘅背後，個城區處於屬香江同蒲江下游區域嘅平原，高度中平，海拔約3～4米，最高15米，經常畀洪水氾濫，當香江嘅源頭落咗中到大雨，洪峯就會來。平原區域相對平坦，雖然當中有啲丘崗、矮山錯雜，如御屏山、望景崗。
順化夾住香江，分成咗舊城區同新城區，錢場橋、富春橋等橋連結咗新舊城區。9月到11月嘅雨季時，香江會水漲，新城區啲屋嘅一樓部分往往水浸。1820年，圍住舊城區嘅城牆畀洪水沖冧，1904年，錢場橋亦畀襲擊城市嘅洪水沖走。
順化市相比北部同南部，氣候比較例外，因爲呢度氣候惡劣，同全省各處區域比都幾唔同。據哥本氣候分類，從氣候特徵講，順化屬熱帶季風氣候。枯水季自三月到八月，溫度幾高，個記錄約35～40℃。雨季自八月到一月，自十月開始入汛期，係個經常發生洪水嘅時期。
喺2世紀末建國嘅林邑嘅首都，推定存在喺順化附近。林邑時代嘅順化係東南亞內陸物品向中國出口嘅船貨港口。中國史料中出現嘅占婆地名「烏麗」、「烏里」，就推定係順化。喺烏里有好多占族人喺度住。制氏、潘氏等喺順化嘅占族世家喺之後京族化咗，喺順化都繼續維持名門嘅地位。
1306年，玄珍公主嫁畀占王制旻，就攞兩個州烏州同里州做聘禮。1307年，北越南嘅陳朝同占婆之間根據締結嘅婚約協定，將烏里割讓畀陳朝，陳英宗接管呢笪新地方，改稱爲順州同化州。1401年到1402年間，胡朝將紅河三角洲嘅住民搬去順化。
1407年胡朝畀大明滅亡，明朝支配咗越南，而陳朝淨低嘅王族攞順化做據點，直到1413年仲繼續抵抗明朝。將順州同化州結合一齊，起府名做順化，係屬明時實現嘅。到咗後黎朝，順州同化州合成順化，變成咗個省級行政單位。
先係1626年，爲咗準備對抗鄭氏中央，佛主阮福源搬去福安村，嗰度屬承天省廣田縣，改駐地成府。1636年，上主阮福瀾揀中金龍村，亦即而家嘅順化城，當時屬承天省香茶縣，揀呢度起駐府。1687年，義主阮福溙搬主府返富春村，嗰陣時屬香茶縣，到咗1712年，明主阮福淍搬駐府返承天嘅廣田縣博望村，做新駐府。
喺廣南阮氏嘅時代，順化係南中國海貿易嘅中心地，因而繁盛。順化轄區喺阮主時係笪細長嘅土地，自橫山關南邊到海雲關。到咗西山王朝嘅叛亂時代，1774年鄭主佔領順化，1786年西山阮氏嘅阮惠攻佔順化。以順化做根據地，阮惠稱做北平王，支配咗從廣平省到海雲關咁大嘅地域。
定都時名叫富春，之後嘅正名叫京師。定都同時設廣德營，做包住京城附近嘅埞方。嘉隆帝基於和邦樣式，計劃建設有住星形城郭嘅王城，1805年，將安置喺嘉定嘅太和殿搬去順化，開始建造皇宮。阮朝時代嘅順化融合咗南北，當中北越南培育嘅文化有住強烈嘅中國元素，而南越南有占婆文化，順化就攞咗呢兩種元素發展自己。
明命帝繼位後，改廣德營成承天府。喺1831年～1832年嘅行政改革中，啲大政區如營、鎮都改成省，直屬朝廷。唯有承天府由於個位置喺京師，所以得府級，但有住同省級平級嘅地位。阮朝第四代嘅嗣德帝知名於編纂廣南阮氏嘅正史《大南實錄正編》，此外佢仲大大噉搞建築事業，現存嘅市內皇宮及郊外嘅帝陵都係佢整備嘅。
以後直到1945年順化都一直係越南嘅首都。1945年，越南八月革命，越盟力量爭得全國政權，8月24號，阮朝末代皇帝保大宣告退位，離開順化，阮朝滅亡。共產政府起錨，立政權越南民主共和國，河內升格爲首都。
而皇帝做咗新政府嘅顧問。自此，順化冇咗京都地位。一段流亡時間後，1949年，舊皇保大同親法人士合作，返去越南，喺法國殖民勢力嘅幫手下試圖復辟，宣佈自己係「越南國國長」，但呢陣時皇帝唔揀順化，而揀咗喺西貢做都城去建立政府。
到咗法屬時期開頭，「化」係個指京城嘅民間稱呼。到19世紀末，相比北圻同南圻，順化呢處埞方、乃至成個中圻都係笪工商業經濟發展遲緩嘅地方。解決辦法之一係積極應承促進設立都市行政區嘅要求。所以殖民政權搞動作，想加快呢度嘅都市化過程。
直到成泰十一年六月初五，成泰帝頒咗諭旨，公佈成立順化市，確立咗京城界線，包埋咗啲京城附近埞方，劃入咗香江南岸啲埞，即係拍住今日嘅黎利路，自站橋去到石壩咁大。7月13號，中圻欽使布羅舍批閱成泰帝諭，呢個諭喺8月30號得到印支總督批准，決定成立順化市。
直到1929年12月12號，前任中圻欽使、時任印支總督丕耶·帕斯奇決定批認順化市做三類都市，同時確立城市行政部門嘅阿頭係位督理，由駐喺承天府嘅法國公使兼任，負責每件行政管治嘅公務。督理嘅助手係副督理，同時係副公使。
另外仲成立個市議會，亦由法國人督理做主席。1933年，保大發41號敕令，批准順化市管理運行嘅整頓工作。城市領頭職名叫做邦佐，喺越南人官吏品銜中同知縣平級，但實際上，件件事仲係附屬督理嘅，亦即承天嘅法國公使。
宣佈獨立後，越南民主共和國臨時政府開始去健全國家管理部門，整頓全國嘅行政單位。1945年12月21號，越南臨時政府主席發77號敕令，規定河內、海防、南定、榮市、順化、峴港、大叻、西貢都升做地方直轄市。
越南戰爭當時，順化中心城市個位置離北越同南越嘅邊界區域好近，有住好重要嘅要塞地位，但亦令佢處於好易被進攻嘅位置。順化喺條邊界嘅南邊，即係佢屬南越。成立咗南越政府、頒行憲法後，吳廷琰總統進行咗自中央到基礎嘅行政部門建設，同時進行各地方嘅行政改組。
1968年正月大攻勢時，呢度發生順化戰役，戰鬥開展喺1月31號到2月24號，呢座都市受到物理上嚴重嘅損害，而且佢啲名勝亦損傷咗，受到嘅破壞好巨大。有住好高歷史價值嘅建築物畀美軍加以炮擊，啲歷史嘅遺物同遺蹟受到相當徹底嘅破壞。
作爲順化廚房而知名嘅東巴市場係石屎造嘅二層建築樓，一樓係販賣雜貨同生鮮食品，二樓係賣衫嘅。1986年嘅颱風一度吹冧咗東巴市場，之後重建。東巴市場前面嘅陳興道路有好多商店，飲食店、電子產品店、雜貨舖等店舖一排連住。
最吸引遊客嘅觀光地係順化皇宮，同埋鄰近嘅皇帝御苑、廟。香江穿過順化全體，佢嘅北面地域係舊街區，呢度有住大部分嘅遺蹟。阮朝皇帝住喺城中，係個畀城牆圍住嘅巨大空間。喺呢個城裏頭嘅皇宮係越南嘅紫禁城，只有皇帝同佢啲后妃、以及佢哋嘅親信可以接近呢度，隨便入去嘅人會判死刑。
從1802年到1945年，呢個阮朝皇宮歷經13代皇帝，係個畀城牆圍住嘅要塞兼宮殿。圍住皇宮庭院嘅城牆各有約兩公里長、五米高，呢埲城牆之外，仲有一條護城河圍住。護城河嘅水貫通自流經順化嘅香江。呢種構造物叫做城寨。
喺城寨之內，皇宮構築咗近乎2.5公里嘅防禦綫。而守住皇宮地域本身個圍牆東西兩邊長604米，南北兩邊長622米，高4米，厚1米。圍牆之外有條金水河，水量可以用四面嘅水門來調節。皇宮建造物嘅上部用咗好多陶瓷同埋玻璃嘅碎片做裝飾，呢啲裝飾就認爲意圖防範邪靈嘅侵入。
灰泥用來固定屋頂瓦片，亦使用做建築裝飾。皇宮建築物係阮朝建築嘅代表，其中一點特徵係將兩棟建築嘅屋頂結合一齊，連成一間建築，來作出寬廣嘅空間。呢兩棟建築嘅屋頂之間設有用來流走雨水嘅溝，但越南嘅暴雨集中起上來，啲排水槽亦幾難處理啲雨水，有漏水、木材腐蝕嘅問題。
皇宮嘅正門稱呼做午門，個設計係爲咗令太陽喺正午時來到門嘅正頂上。午門度有幾個入口，中央嘅入口係皇帝專用嘅通道。家下中央嘅入口用鐵欄封閉鎖起，唔准再使用。1834年午門完成，喺門上起咗兩層嘅木造建築，有五間望樓，叫做五鳳樓，喺建設當初，五鳳樓上貼咗金箔。
大概啲觀光客入場後，可以登上皇宮正門，即係南門嘅樓閣度，可以喺嗰度一眼望曬皇宮全體。過咗午門，會出現條畀左右兩個掖池夾住嘅道路。池嘅左側所設嘅空間係用來飼養畀皇帝騎乘嘅象同馬，而右側嘅空間建做兵舍。對住南門正面，係皇宮嘅中心地方，嗰度有模仿咗中國紫禁城個款嘅太和殿，係阮朝嘅政治中心。
太和殿嘅大細係打豎長30.5米、打橫闊44米、高11.8米。太和殿嘅屋頂、柱、玉座都用皇帝嘅象徵龍來裝點。1968年太和殿捲入戰火漩渦，完全摧毀，到1970年先重建。太和殿嘅空間闊迾廣大，佢嘅中央度有畀皇帝坐嘅凳，張凳張貼咗金箔，安置喺臺座上。
太和殿左邊係太廟，右邊係世廟，係供奉各個皇帝靈牌嘅寺院，當中現存嘅緊要古蹟係顯臨閣。顯臨閣喺世廟，建立喺太和殿西面，座廟祭祀住歷代皇帝同皇后。喺顯臨閣嘅庭院度，放置住九隻鼎，表徵住阮朝統治下嘅越南統一。
畀城牆圍住嘅舊街區保留咗傳統，仲留存住以前嘅樣，喺1993年指定爲UNESCO世界文化遺產。城市嘅南部地域有好多係新開發地域，係居住區同商業據點。喺舊時，香江北岸嘅舊市區住嘅係阮朝嘅官僚同庶民，南岸嘅新市區安置嘅係法國人居住區。
舊市區畀城牆圍住，基本上係目字形嘅方形都市，佢嘅南側係更加畀城牆同護城河包圍嘅皇宮。順化建立嘅阮朝建造物群入便，係中國式嘅建築樣式融合啲巴洛克建築同埋越南傳統建築，呢三點構成佢哋嘅特徵。觀光客可以坐船順住香江往下，參觀沿住條江而建嘅名勝。
圍住順化舊市區嘅城牆係由法國留學歸國嘅建築家黎文學設計嘅。城牆內部嘅建築模仿北京王城嘅形式，而安置裏頭嘅皇宮縮細到北京紫禁城嘅四分之三。所以，順化皇宮畀人叫做中國皇宮嘅模型。皇宮嘅東側，安置有國子監同埋六部嘅官廳。
城牆單邊長2.2公里，高6.6米，厚21米，以及喺以外掘咗條護城河。城牆度有11洞門，建設城牆時，收集咗各地嘅瓦、木材，動員咗三萬人。佢係法國式嘅星形城郭，稱呼做和邦樣式。1968年春節攻勢時，南越南解放民族戰線同北越軍大肆襲擊舊城區，令順化捲入戰火，但城牆頂住咗攻擊。
喺皇宮嘅南側，有用作瞭望臺嘅旗臺。臺座高17.4米，到旗杆頂高達29.59米。旗臺因爲越南戰爭同天災受害，而幾度受到破壞，而家嘅樣係1969年再建嘅。旗臺嘅左右放置咗九門大炮，右側嘅四門大炮代表四季，左側嘅五門大炮代表五行思想。
順化除咗內部，喺郊外亦有幾多遺蹟存在。喺舊城區嘅對岸，有直徑約20米嘅虎園，係座磚砌嘅圓形鬥獸場，建喺占人嘅遺蹟上。虎園係1831年由明命帝命令營造嘅，起來喺入面舉行象同虎嘅鬥獸。喺虎園鬥獸嘅象係權力或正義嘅象徵，虎係敵對者嘅象徵，虎嘅牙同前腳嘅爪喺事前掹咗、斬咗，來令場鬥獸有利於象呢一方。
大略沿住香江上游，順化外郭南邊嘅郊外包含咗無數遺蹟，嗌做南郊壇，係片丘陵，建有明命皇帝、嗣德皇帝、啟定皇帝等阮朝歷代皇帝嘅墓地，係處緊要嘅紀念埞方。喺原先，啲皇帝陵墓嘅佔地面積係冇明確嘅，阮朝最後嘅皇帝保大帝劃定咗陵墓嘅範圍。
阮朝第二代皇帝明命帝嘅陵墓做咗公園，係市民可以休閒嘅場所。皇帝仲在世時就訂立咗建設計劃，個明命帝陵，佢嘅構造活用咗自然地形。明命皇帝陵嘅內外部裝飾好靚，係皇陵中數一數二嘅。入咗入口，入眼嘅係彎月形嘅人工湖，爲皇帝嘅功德碑而起嘅亭嘅下面係個中庭，兩邊並列襯住啲文武石同埋動物模樣嘅石像，諸如象、馬，呢啲石像作來係爲咗守護死者嘅靈魂。
陵墓內除咗有明命帝嘅陵廟外，仲設有收納咗皇帝同皇后靈位嘅崇恩殿、荷花池等建築物。雨季時因爲場地內嘅水會流入池塘，所以會用水門來調節池嘅水量。洪水同埋打颱風之際，呢度會經常入水，圍牆外同場地內嘅松樹會因而損害。
而至於創立咗阮朝嘅嘉隆帝，佢嘅陵墓就處於荒廢狀態。同其他皇陵唔同，佢嘅構成從自然地形中產生。嘉隆帝嘅皇陵喺最南嘅位置，有嘅面積約係其他陵墓嘅五倍。陵墓嘅區域分成三部分，前便嘅區域有記住嘉隆帝事蹟嘅石碑，中央嘅區域放置住牌位同埋拜祭設施，最入面嘅區域埋葬住嘉隆帝嘅遺體。
順化城市建有好多寺院，號稱有上百間佛寺。順化咁多佛寺之中，天姥寺係特別有名嘅，呢座寺院喺江邊，建立喺占人所造嘅磚石崗丘上，離市中心嘅距離唔遠，係順化最大嘅寺院，亦係呢座都市嘅官方象徵。棟喺天姥寺內嘅石碑，安置喺贔屓石像嘅背甲上，記載住一節佛典、皇帝嘅事蹟、寺院嘅建立年。
順化傳統屋宅嘅建築樣式係種正方形嘅民居，個樑榫結構相對簡單啲，叫做燴屋，再由燴屋發展出複雜樑榫結構嘅樑屋同埋起喺街邊嘅舖屋，順化就分有呢三個種類嘅屋。燴屋嘅建築樣式推測係越南中部嘅住宅原型，除咗用做庶民嘅家宅，亦採用做皇族女性嘅住居。
樑屋中有種附帶庭院嘅邸宅，稱呼做園宅，喺舊底係舊貴族、皇族、高級官僚嘅住所。啲園宅雖則細，但建造豪華，特徵係附隨間屋嘅庭園有闊迾嘅面積，而個庭園通常設置喺主屋嘅南側。庭院度會設玄關、塘、假山、蓮池、盆栽、井等。
喺黎直路3號嘅順化宮殿博物館保存咗阮朝好多多樣嘅遺物。展覽館係傳統屋嘅樣，入面展示咗喺宮廷使用過嘅物件、以及外國送嘅禮物等，仲有個構成嘅庭院展示住鐵製、石製嘅展示品。順化係越南中部最特別、最唔尋常嘅埞方。
雖然19世紀時，由於法國嘅攻擊令順化受到損害，但市區嘅建築物直到20世紀中葉都仲保持住無損嘅樣。不過，1946年開打嘅第一次印支戰爭破壞咗皇宮嘅主要建築，1960年代嘅越南戰爭就令順化嘅建造物受到非常之大嘅損害。
1978年秋季開嘅UNESCO大會通過咗「搶救順化遺蹟國際運動」項目，但同年12月，由於越南軍攻入柬埔寨，因此得唔到國際輿論嘅助力。1984年開始，越南政府推進文化遺產保護運動，1988年，順化嘅建造物群指定做「有歷史重要性嘅紀念物」。
同樣喺1988年嘅12月，日本嘅東方史學者山本達郎向佢本國嘅外務省傳達話順化皇宮午門嘅保存狀況陷入危機狀態，呼籲保護遺蹟。當時上智大學亞洲文化研究所嘅文化遺產調查團去咗東南亞各國視察緊，佢哋應外務省嘅邀請，改咗預定行程，1989年去咗越南視察，然後報告遺蹟嘅狀況。
調查團訪問完後，河內嘅文化部召集咗政府、UNESCO、順化本地嘅有關人士開咗場「搶救順化遺蹟國際運動」嘅工作會議。工作會議上，順化呢邊嘅出席者報告話由於越南嚴酷嘅氣候同天災、加埋越南戰爭嘅傷害，令遺蹟嘅損傷進一步加深。
同時爲咗制止損傷，要做緊急措施，就提案話向政府同國際社會申請資金援助。越南政府認爲順化一帶嘅觀光資源幾有用，不過因爲預算不足，攞唔出十分之好嘅對策。1992年，通過文化遺產保存日本信託基金，越南攞到咗多國援助，頭一次用國外援助實現遺蹟嘅保護、修復。
1993年，「順化建造物群」登錄做UNESCO嘅世界遺產，登錄事由係「備有都市規劃同防禦機能嘅首都典範，19世紀初頭越南集權王朝嘅權力象徵」。登錄咗世界遺產後，到訪順化嘅越南國內遊客人數有咗大幅增加，1994年時超過100萬人次。
有睇法話修復過後嘅順化建造物群比較新，難講會有咁高嘅歷史價值，亦有睇法評價話呢個文化遺產只係象徵住越南當權者所抱有嘅精神文化。普遍認爲美山聖地嘅考古學價值更高，但就順化建造物群先過佢去登錄，而中部越南亦搶先過北越南去登錄文化遺產，呢啲點令一啲批評人士指責越南政府噉做可能關與到佢有政治意向。
從順化承宣、富春到近代順化有個形成嘅歷史過程，發展咗近七個世紀。喺順化文化嘅形成進程中，有東山文化嘅推動，佢係前2世紀時由來自北方嘅居民帶入嘅，融合咗沙瑩文化嘅成份而產生占族文化，持續直到13世紀。喺發展過程中，啲其他文化對佢有轉變影響，譬如東南亞區域各國、中國、印度、西方。
喺香江住咗好多疍民，佢哋攞附帶屋頂嘅平底漁船做屋企，一生人都住喺船仔上。一部船住5到10人嘅家庭，除咗作爲屋企嘅船以外，仲備有用做捉魚、同埋輸送用途嘅細駁船。疍民啲船聚喺條江嘅江灣度、或者係河流要點，形成啲細村，呢啲村仔嘅樣形容做「上萬渡船」。
順化菜係代表性嘅越南菜。順化嘅飲食採用越南各地嘅材料。同其他地方相比，最大嘅差異點係發達嘅齋菜。純素食嘅餐廳遍佈市內各處，由於佛教嘅信仰，一個月會食兩次嘅齋菜，呢個係當地嘅傳統，所以幾多本地人幫襯呢啲餐館。
順化菜好用辣椒賦味，啲味偏辣。順化菜嘅一大特徵係有種類繁多嘅小菜，啲小菜份量細，例如攞碟仔裝出或者整成一啖咁哚，但有多碟餸畀人品嚐，設計骨緻，另外有多種蒸米粉嘅菜式。有意見推測，多用辣椒呢個順化菜嘅特徵係同順化原住民占族嘅食文化密切關聯，占人煮嘢食亦多用香辛料。
阮朝時代宮闕中有華麗嘅宮廷菜，而家有餐廳提供再現呢啲宮中料理嘅套餐服務。有講話宮廷菜嘅食單喺官吏家庭之間流傳，然後從官員階層傳到入庶民度，發展成順化嘅大衆菜。不過，因爲開支同材料有限，一般百姓嘅餸菜同宮中菜餚唔同，係好簡單嘅煮食。
順化菜嘅名菜有順化牛肉粉、蜆仔飯等。萍餅、樽餅等係將啲米粉溶入水度，再蒸成餅底攞去用嘅小食，佢哋要溝埋用大量辣椒、香料煮成嘅醬汁一齊食。宮廷菜中，有荷花飯、一口大細嘅越南炸春卷，啲菜碟度會放朵花扮靚。
順化嘅建築物群登錄爲世界遺產後，1994年開始，UNESCO對順化無形文化財產進行調查。1994年喺順化開咗個國際會議，雖然個會得少數人參與，但啲人知道咗順化宮廷音樂、同埋傳統祭禮嘅繼承人仲在生，不過呢啲人嗰陣經已越見越少，因而個文化存續幾細弱吓，各國嘅研究者都指出佢嘅文化重要性。
所以順化藝術大學設置咗宮廷音樂嘅專攻課程，喺日本嘅音樂學研究者嘅助力之下，重新培育傳承人，復興返佢。喺2003年，雅樂以「順化宮廷雅樂」嘅名目登錄入UNESCO嘅無形文化遺產，同佢一齊錄入嘅越南音樂仲有朝文同埋從戲。
越式長衫同埋斗笠作爲越南民族服飾而出名，經常睇做係越南嘅象徵，佢哋都係源自順化嘅衣裝。越式長衫經過現代設計，成咗越南人傳統嘅服裝形象，佢係18世紀時發展自順化阮主朝廷嘅一類服裝。歷史上有段時間，阮朝朝廷出咗如下嘅穿着規則，嗰陣爲咗統一越南全域嘅服飾，1828年就指定咗長衫做標準衣裝。
呢種服裝發展成「五身長衫」，係19世紀同20世紀頭啲貴族普遍着嘅一類有五個下襬嘅長衫。1920年代到1930年代期間，攞靈感自巴黎時裝，阮吉祥同第啲藝術家拉埋河內大學一齊重新設計咗五身長衫，令佢成爲現代服裝。
連結河內、胡志明嘅鐵路、高速公路會通過順化。順化國際機場喺南郊，有飛機直接連接順化同河內、胡志明。位置喺舊城區北面嘅北部巴士總站有去北越南嘅巴士，而新城區南邊位置度有南部巴士總站，亦有巴士行去北越南。
呢門至初出自亞里士多德，佢有本詩論，探討詩美學，收集自佢講學。分三部，講悲情詩，講敍事詩，同歡喜詩。歡喜詩對佢來講當時新出現，不過依部已失傳。本人同門生，都唔認為呢個完整作品，祇為講學集，而且佢亦未有見到其他形式，亦難以完整。
多數佢嘅小說，都係講社會改革，初頭響雜誌連載，當時亦好興咁做。狄更斯同其他作家唔同，佢係寫好晒先來連載，佢響連載之前，亦會將作品分集。呢種做法，令佢故仔有種節奏，響關鍵節度停，造到好懸疑，吊住人條癮，等人好想有下一期。
聖誕頌歌係講一個孤寒財主史高治喺聖誕節前夕嘅奇幻經歷，佢嘅唯一嘅事業夥伴馬里嘅鬼魂突然出現，預告畀佢知會有三隻幽靈嚟搵佢。三隻幽靈分別帶史高治去睇佢自己嘅過去、現在同將來。喺幽靈嘅引領下，佢終於明白聖誕節嘅真諦，以後要識得感恩同施比受更有福。
同人小說係一種虛構故仔，故仔會用到某一份受版權保護嘅作品當中嘅角色或者背景設定，而個故仔本身係由嗰份作品嘅擁躉寫嘅，即係例如有個《魔戒》擁躉用魔戒啲角色寫咗個故仔，嗰個故仔就係一個同人小說。同人小說一般唔會俾人接受係真傳嘅一部份。
敘事學講到嘅連續性，係指件作品嘅唔同時期喺角色同情節等方面有幾前後一致。舉個簡單例子，喺衰仔樂園入邊嘅角色 Kenny成日都會喺一集當中死亡，但係下一集佢就會好似冇晒事噉再出場。喺呢種情況下，個虛構故仔就算係「冇乜連續性，唔前後一致」。
《聖經》入面亦有關於復仇嘅經文，舊約聖經《出埃及記》第21章入面曾經提及「以眼還眼、以牙還牙」，代表如果被另一人冒犯嗰陣，最多只能夠用相同尺度還手，但係相關內容可能只係因為當時以色列人從埃及去到迦南嘅時候面臨當地外族侵擾時嘅反應，例如喺約書亞記入面敘述對耶利哥等外族民眾進行屠殺等。
電子佈告板，簡稱 BBS，係早期喺文字用家介面時代嘅一種類似網上論壇但係同現代互聯網無關嘅嘢，一個 BBS 會分唔同嘅板，板入面主要係貼文，亦都有上載同下載檔案嘅板。BBS 可以獨立運作，亦都可以連住一個或者多個嘅 ｢網｣，等用家可以有其他 BBS 嘅內容睇或者電郵畀其他 BBS 嘅用家，比較大嘅網包括 Fidonet 同早期嘅互聯網。
最初嘅Game Boy主機同當時嘅手提電話差唔多大細。配有一塊無夜光功能嘅黑、綠色小液晶顯示屏，一個十字方向操縱掣同四個控制掣同埋一個可見嘅單聲道喇叭。喺遊戲機底部可以睇到一個3.5毫米標準嘅立體聲耳機接口。
比卡超，任天堂官方國語譯名用皮卡丘做中文名，係田尻智諗出嚟嘅日本電視遊戲寵物小精靈系列入面嘅標誌精靈。佢個身大部份係黃色、背脊帶啡色紋、有紅色面珠，望落似老鼠，加有一條閃電咁嘅尾。喺咁多套寵物小精靈作品之中，佢多數都做主角之一，所以幾受觀眾尤其係細路同女仔喜愛。
寵物小精靈全國圖鑑編號025嘅電系寵物小精靈。佢嘅進化形係雷超。身高係1尺4吋，體重係13磅。有好多隻走埋一齊嗰陣會積聚形成雷電。電極會喺佢嘅臉頰度儲住，佢哋受到外來刺激嗰陣會喺一剎那間放電，力量有天然閃電咁勁。
佢哋大多棲息喺森林同埋原野，但係好難搵，寵物小精靈黃版就例外。喺咁多隻遊戲入面，佢最多出現喺常磐森林同發電廠。寵物小精靈黃版嘅主角直情係佢，而黃版唯一肯定唔使捉佢嘅遊戲。佢冇喺第二代遊戲度出現，而寵物小精靈紅寶石／籃寶石／綠寶石版入面就只會喺Safari Zone度搵到佢。
2016年5月10號，香港任天堂公佈第一代151隻寵物小精靈嘅官方「統一」中文譯名，其中大部份名稱同香港當地常用譯名唔同，仲要違反粵語。例如將啱粵音嘅「比卡超」改做依據官話嘅、本來係喺中國大陸同台灣等地先至用嘅「皮卡丘」。
香港人發起過聯署、遊行等等嘅各種抗議，不過日方當做耳邊風。2017年12月起，奇妙電視喺香港播出新一輯電視動畫，用晒「統一」中文譯名，唯獨係字幕顯示「皮卡丘」嗰陣，配音就多數講「Pikachu」。至於2019年5月上映嘅真人電影《POKÉMON 神探Pikachu》就直接套用英文「Pikachu」。
雅達利係一個品牌名，自1972年成立以來就被多間企業擁有，目前由法國遊戲發行商法國雅達利公司嘅子公司雅達利互動持有，美國嘅分部Atari, Inc獲授權使用雅達利商標。最初嘅雅達利公司是由諾蘭·布什內爾和泰德·達布尼喺1972年喺美國加州森尼韋爾成立，亦都係街機、家用電子遊戲機和家用電腦的早期起源者。
唔少例如《乓》、《爆破彗星》等經典早期電腦遊戲嘅發行，令雅達利喺電子遊戲歷史上舉足輕重。經典遊戲主機係1977年發行嘅雅達利2600。大多數非美國同日本部門以前都係雅達利嘅發行部，直到 2009 年 7 月嗰間公司將非美國同日本部門同其發行合作夥伴一齊賣俾萬代南夢宮娛樂，目的係將其財務資源同創意精力專門用喺開發同發佈線上遊戲。
《回魂夜》視之為周星馳顛峰時期嘅破格之作，呢套戲有黑色幽默，傳統恐怖元素，同時亦有周星馳嘅無厘頭演繹方法。雖然相對周星馳同期其他電影，好似《百變星君》、《西遊記第壹佰零壹回之月光寶盒》同《西遊記大結局之仙履奇緣》，呢套戲票房相差好遠，但係後嚟 VCD 一出就即刻賣晒，二手影碟店、網上拍賣網將其炒到幾百蚊。
《恐懼鬥室系列》係一個美國電影系列。呢個系列嘅戲嘅故仔講一個連環殺人狂捉走佢嘅受害人，並且將佢啲受害人擺喺一啲佈滿危險機關嘅密室當中，要佢哋玩遊戲嘗試克服呢啲機關，而啲機關係設計到受害人一旦失敗，就會當場死亡，而且死法仲多數都好血腥。
朢，月相至圓之時，亦寫望，亦即月滿、亦即月圓，當然亦有寫滿月、圓月、望月、盈月。地球夾喺月、日之間，成一直綫之時，日月赤經相反，相差西洋一百八十度。通常落喺黃曆每月十四日到十六日，大月就十六日為多，小月十五日為多，節慶為咗方便，多數揀十五日。
夜間，朢嘅月光照得充足，較平時光猛，生物亦會受影響。當日，日月兩邊引力拉址，潮汐兩次漲退都寧舍勁，是為大潮。水漲，海水推進陸地至深，水退，海水退得至落，更多海底露出水面，咁對潮間帶生物有影響。唔只海水，地球表面陸地，都有較微變化，只係無海水咁易察覺。